**TEEARU PÄIKESEELEKTRIJAAMA DETAIPLANEERINGU**

**KESKKONNAMÕJU STRATEEGILISE HINDAMISE EELHINNANG**

Viljandi Naftabaas OÜ

Sisukord

[1. Strateegilise planeerimisdokumendi ja kavandatava tegevuse lühikirjeldus 2](#_Toc91075096)

[1.1. Kavandatava tegevuse lühikirjeldus ja asukoht 2](#_Toc91075097)

[1.2. Strateegiline planeerimisdokument, keskkonnamõju strateegilise hindamise eelhinnangu eesmärk ja vajadus 2](#_Toc91075098)

[2. Seotus teiste strateegiliste planeerimis-dokumentidega 3](#_Toc91075099)

[2.1. Maakonnaplaneering 3](#_Toc91075100)

[2.2. Abja valla üldplaneering 3](#_Toc91075101)

[2.3. Üleriigiline planeering „Eesti 2030+“ 3](#_Toc91075102)

[3. Mõjutatava keskkonna kirjeldus ja tegevusega eeldatavalt kaasnev mõju 4](#_Toc91075103)

[3.1. Maakasutus 4](#_Toc91075104)

[3.2. Loodusvarade kasutus 4](#_Toc91075105)

[3.3. Pinnas 5](#_Toc91075106)

[3.4. Veestik ja vee kasutus 6](#_Toc91075107)

[3.5. Taimkate ja loomastik 7](#_Toc91075108)

[3.6. Kaitstavad loodusobjektid ja Natura 2000 alad 7](#_Toc91075109)

[3.7. Heited – müra, vibratsioon, õhusaaste, jäätmed 8](#_Toc91075110)

[3.8. Ajaloolise, kultuurilise või arheoloogilise väärtusega maastikud ja kohad 8](#_Toc91075111)

[3.9. Inimese tervis ja vara 8](#_Toc91075112)

[3.10. Hinnang KSH algatamise vajalikkuse kohta 9](#_Toc91075113)

[4. Asjaomaste asutuste seisukohad 9](#_Toc91075114)

[5. Kokkuvõte 10](#_Toc91075115)

# Strateegilise planeerimisdokumendi ja kavandatava tegevuse lühikirjeldus

## Kavandatava tegevuse lühikirjeldus ja asukoht

Viljandi Naftabaas OÜ esitas ettepaneku detailplaneeringu algatamiseks Viljandimaal Mulgi vallas Põlde külas Teearu päikesepaneel 1 (48001:001:0953), Teearu päikesepaneel 2 (48001:001:0954), Teearu päikesepaneel 3 (48001:001:0955), Kõrgemäe-Urmase (10502:001:1084), Laaneserva (48001:001:0952) ja Asula (10502:001:0762) kinnistutel. Ettepaneku tegija soovib muuta ajutiselt püstitatud päikeseelektrijaamad püsivateks energiarajatisteks ning määratleda selle juures taastuvenergia tootmisalade suurused ja päikesepaneelide võimalikud paiknemised planeeritavatel aladel. Ala suurus on kokku ca 9,511 ha.

Päikeseelektrijaam on oma olemuselt tootmisrajatis, mis kujutab endast pinnasesse rammitud metallist tugivaiadele lõuna suunas paigaldatavaid päikesepaneele. Paneelid asuvad gruppides/moodulites, mis ühendatakse elektrikaablitega.

## Strateegiline planeerimisdokument, keskkonnamõju strateegilise hindamise eelhinnangu eesmärk ja vajadus

Strateegiline planeerimisdokument keskkonnamõju hindamise ja keskkonnajuhtimissüsteemi seaduse (edaspidi KeHJS) tähenduses on antud juhul detailplaneering - üldplaneeringu elluviimiseks ja ruumilise terviklahenduse tagamiseks koostatav ehitustegevuse alusdokument. Põhjendatud juhtudel võib detailplaneering sisaldada üldplaneeringu põhilahenduse muutmise ettepanekut. Taotletav detailplaneering punktis 1.1 nimetatud kinnistutele päikeseelektrijaama rajamiseks on üldplaneeringut muutev. Selle vajadus ja eesmärk on planeeritava maa-ala maakasutuse juhtotstarbe ulatuslik muutmine tootmismaaks ja ehitusõiguse määramine päikeseelektrijaama rajamiseks.

Teearu päikeseelektrijaama detailplaneeringu puhul tuleb keskkonnamõju strateegilise hindamise (edaspidi KSH) algatamist kaaluda ja anda selle kohta eelhinnang järgmistel alustel:

* koostatakse detailplaneering planeerimisseaduse § 142 lõike 1 punktis 1 või 3 sätestatud juhul (üldplaneeringuga määratud maakasutuse juhtotstarbe ulatuslik muutmine või muu kohaliku omavalitsuse üksuse hinnangul oluline või ulatuslik muutmine).
* Üldplaneeringu põhilahenduse muutmise ettepanekut sisaldava detailplaneeringu koostamisel tuleb anda eelhinnang ja kaaluda KSH-d, lähtudes KeHJS § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest (planeerimisseadus § 142 lg 6).

Kavandatava tegevuse puhul on vaja hinnata, kas eeldatavalt võib ilmneda mõjusid, mis välistavad maakasutuse otstarbe muutmise lubatavuse ja võimaluse päikeseelektrijaama rajamise ehitusõiguse määramiseks. Mõjude väljaselgitamiseks antakse kavandatavale tegevusele eelhinnang, mille eesmärk on tagada otsustajatele asjakohane informatsioon KSH algatamise või algatamata jätmise otsuse tegemisel.

KSH vajalikkuse kohta tuleb küsida seisukohta kõigilt asjaomastelt asutustelt vastavalt KeHJS § 33 lõikele 6. Lõpliku otsuse KSH algatamise ja algatamata jätmise kohta langetab Mulgi Vallavolikogu.

# Seotus teiste strateegiliste planeerimis-dokumentidega

## Maakonnaplaneering

Viljandi maakonnaplaneering 2030+ on kehtestatud Riigihalduse ministri poolt 06.04.2018 käskkirjaga nr 1.1-4/75. Maakonnaplaneeringu peamine eesmärk on maakonna ruumilise arengu põhimõtete ja suundumuste määratlemine, tasakaalustades seejuures riiklikud ja kohalikud huvid.

Maakonnaplaneering seab taastuvenergia objektide kavandamise üldise tingimusena vältida päikeseenergia tootmiseks mõeldud alade kavandamist väärtuslikele maastikele, rohelise võrgustiku ja väärtusliku põllumajandusmaa aladele.

## Abja valla üldplaneering

Kuni Mulgi valla üldplaneeringu koostamiseni kehtivad valla territooriumil Mõisaküla linna ning Karksi, Abja ja Halliste valdade üldplaneeringud. Taotletaval planeeringualal kehtib Abja Vallavolikogu 14.08.2008 otsusega nr 244 kehtestatud Abja valla üldplaneering.

Abja valla üldplaneeringu kohaselt asub taotletav detailplaneeringuala reserveeritud väikeelamumaal. Päikeseelektrijaama näol on tegemist tootmisega, mistõttu tuleb kavandatava tegevuse elluviimiseks muuta maakasutuse otstarve tootmismaaks. Maakasutuse juhtotstarbe ulatusliku muutmise tõttu tulebki taotletavat detailplaneeringut pidada üldplaneeringut muutvaks.

## Üleriigiline planeering „Eesti 2030+“

Energeetikavaldkonna ühe peamise eesmärgina tuuakse planeeringus välja, et tuleb vältida soovimatut mõju kliimale, saavutada taastuvenergia suurem osakaal energiavarustuses, tagada energiasäästlike meetmete rakendamine ja energiatootmise keskkonnamõju vähendamine. Planeeringus tuuakse välja, et elektritootmisvõimsuse arendamisel on vaja keskenduda Eesti varustamisele energiaga. Uued energiatootmisüksused tuleb paigutada ruumis ratsionaalselt ja kestlikult. Energiajulgeoleku kindlustamiseks tasub Eestil – lisaks põlevkivienergeetikale – keskenduda senisest rohkem hajutatumale piirkondlikule energiatootmisele. See parandab üldist energiajulgeolekut ja võimaldab paremini ära kasutada kohalikke energeetilisi ressursse (sealhulgas päike).

# Mõjutatava keskkonna kirjeldus ja tegevusega eeldatavalt kaasnev mõju

## Maakasutus

Taotletava detailplaneeringu alal asuvate katastriüksuste maakasutuse sihtotstarve on maatulundusmaa 100%, millest moodustub peamiselt haritav maa.

Kinnistutele Teearu päikesepaneel 1, Teearu päikesepaneel 2, Teearu päikesepaneel 3, Kõrgemäe-Urmase ja Laaneserva on rajatud ajutiste ehitistena päikeseelektrijaamad. Teearu päikesepaneel 1, Teearu päikesepaneel 2, Teearu päikesepaneel 3 kinnistute päikeseelektrijaama (ehr kood 221350567) ehitusalune pind on 27500 m2. Kõrgemäe-Urmase kinnistule rajatud päikeseelektrijaama (ehr kood 221350570) ehitusalune pind on 20000 m3 ja Laaneserva kinnistule rajatud päikeseelektrijaama (ehr kood 221350582) ehitusalune pind on 14000 m2. Ajutise ehitise kasutusluba kehtib kuni 01.12.2023 või kuni alalise kasutusloa väljastamiseni. Detailplaneeringuga soovitakse muuta ajutised ehitised alalisteks ja määrata täiendavate paneelide paiknemine Asula kinnistust ca 2,4 ha suurusel alal.

Planeeringuala on enne ajutiste päikeseelektrijaamade rajamist olnud kasutuses põllumaana. Detailplaneeringuga hõlmatud Asula kinnistul on siiani veel põllumajanduslikus kasutuses. Asula kinnistule jääb PRIA põllumassiiv nr 58144345123.

Planeeringualal asub maaparandussüsteem (6113660010020001), mis jääb täies ulatuses kavandatava planeeringuga hõlmatud Asula kinnistule ja osaliselt Teearu päikesepaneel 1, Teearu päikesepaneel 2 ja Teearu päikesepaneel 3 kinnistutele. Päikeseelektrijaama rajamine ei too kaasa veerežiimi muutusi, mistõttu võib eeldada, et detailplaneeringu elluviimine ei mõjuta maaparandussüsteemi toimimist. Detailplaneeringu koostamisel ja elluviimisel tuleb arvestada maaparandussüsteemi maa-ala kitsendustega ja küsida vajalikud kooskõlastused.

**Hinnang –** Kavandatav tegevus hõivab ja on juba osaliselt hõivanud põllumajanduslikus kasutuses oleva maa. Kuna päikeseelektrijaama ehituse ja kasutamisega ei kaasne pinnamoe muutumist ja tootmise lõppemisel on võimalik antud ala kasutada uuesti endisel viisil, siis mõju põllumajandusmaa kasutusele võib pidada minimaalseks.

## Loodusvarade kasutus

Planeeringualal ei toimu kaevandamist ja ala ei asu maardlal. Maa-ameti maardlate kaardirakenduse andmetel ei asu planeeringualal maavarade leiukohti ja ala ei asu maavarade levialadel või perspektiivaladel. Planeeringuga kavandatav tegevus ei näe ette sellel alal taastumatute loodusressursside kasutamist. Kavandatava tegevuse elluviimiseks ei kasutata pinna- ja põhjavett.

**Hinnang** – Otsene mõju piirkonna loodusvaradele puudub, kuna eeldatavalt antud alal kaevandama ei hakata. Kaudselt võib mõju pidada pigem positiivseks, sest taastuvenergia kasutamine vähendab taastumatute ressursside kasutamist energia tootmise eesmärgil.

## Pinnas

Maa-ameti mullastiku kaardirakenduse andmetel esinevad planeeringualal erinevad mullad. Asula kinnistul on kahkjad leetunud mullad (LP), leostunud erodeeritud mullad (Koe), gleistunud deluviaalmullad (Dg), gleistunud leostunud ja leetjad mullad (KIg;LPg) ja leetjad gleimullad (GI), mille mullastiku perspektiivne boniteet sõltuvalt mullastiku paiknemisele on 40-46 hindepunkti. Teearu päikesepaneel 3 kinnistul on valdavalt kahkjad leetunud mullad (LP) ja osaliselt leostunud mullad (Ko) ja gleistunud leostunud ja leetjad mullad (KIg;LPg), perspektiivse boniteediga 46, 48 ja 45. Teearu päikesepaneel 2 kinnistul on valdavalt kahkjad leetunud mullad (LP) ja leostunud erodeeritud mullad (Koe), perspektiivse boniteediga 40 ja 46. Teearu päikesepaneel 1 kinnistul on kahkjad leetunud mullad (LP) ja keskmiselt erodeeritud leostunud mullad (Ko(2)), perspektiivse boniteediga 46 ja 60. Kõrgemäe-Urmase kinnistul on valdavalt kahkjad leetunud mullad (LP) ja gleistunud deluviaalmullad (Dg), perspektiivse boniteediga 46 ja 43. Laaneserva kinnistul on valdavalt gleistunud deluviaalmullad (Dg) ja kahkjad leetunud mullad (LP), perspektiivse boniteediga 43 ja 46.

Väärtuslik põllumajandusmaa on vähemalt 2 ha suurune ja maatulundusmaa sihtotstarbega maa-alal asuv massiiv, mille mullastiku kaalutud keskmine boniteet on võrdne Eesti keskmise boniteediga või sellest suurem või mille kaalutud keskmine boniteet on võrdne maakonna keskmise boniteediga või sellest suurem, kui massiiv asub maakonnas, mille keskmine boniteet on riigi keskmisest madalam. Väärtuslikud põllumajandusmaad määratakse üldplaneeringuga.

Viljandimaa maakonnaplaneeringu 2030+ kohaselt on Eesti haritava maa keskmine boniteet 40 hindepunkti ja Viljandi maakonna mulla keskmine boniteet 42 hindepunkti. Vastavalt mullastiku kaardirakenduse andmetele ja maakonnaplaneeringu joonisele 2 „Ruumilised väärtused“ asub detailplaneeringuala väärtuslikul põllumajandusmaal.

Abja valla üldplaneeringu peatükis 2.1.7.1 kohaselt on väärtuslike põllumaade määramisel tuginetud mullahindepunktidele. Väärtuslike põllumaade puhul tuleb silmas pidada, et need maad jääksid põllumajanduslikku kasutusse või säilitatakse avamaastikuna ega metsastataks. Hoonete rajamist väärtuslikele põllumaadele tuleb vältida. Väärtuslike põldude maaparandussüsteemid tuleb hoida korras. Väärtuslikud põllumaad on kantud üldplaneeringu kaardile pruuni ruudulise pinnana. Abja valla üldplaneeringu kaardile ei ole ala väärtusliku põllumajandusmaana kantud vaid on ette nähtud reserveeritud väikeelamumaana.

Päikeseelektrijaama rajamine iseenesest ei too mullastikule kaasa pöördumatuid muutusi, mis põhjustaks mullastiku väärtuse languse ja mis välistavad maa taaskasutamist endisel otstarbel. Mõningal määral saab mõjuks mullastikule pidada mikrokliima muutumist paneelidega kaetud alal, kus paneelid takistavad otsese päikesevalguse ja sademete jõudmist maapinnale. Oluline on tagada alal taimestiku säilimine, et vähendada erosiooniohtu erosioonitundlikel aladel.

**Hinnang –** Kavandatav tegevus hõivab väärtusliku põllumajandusmaa, mistõttu ei ole ala kasutamine põllumajanduslikul eesmärgil võimalik kuni päikeseenergia tootmise lõppemiseni. Kuna kavandatav tegevus ei muuda oluliselt pinnase omadusi, siis mõju pinnasele on minimaalne.

## Veestik ja vee kasutus

Maa-ameti kitsenduste kaardirakendusest nähtub, et kavandatava detailplaneeringuga kaetud Asula kinnistule ulatuvad Maasikmäe oja (VEE1136601) veekaitselised piirangud. Maasikmäe oja on kuni 10 ha ja kuni 25 m2 valgalaga veekogu, mille piiranguvöönd on 50 m, ehituskeeluvöönd 25 m ja veekaitsevöönd 10 m.

Detailplaneeringuga ei kavandata tegevusi, mis oleks looduskaitseseadusest tulenevalt ranna või kalda piiranguvööndis keelatud.

Looduskaitseseaduse § 38 lg 3 kohaselt on ehituskeeluvööndis uute hoonete ja rajatiste ehitamine keelatud. § 38 lg-s 5 on muuhulgas toodud, et ehituskeeld ei laiene kehtestatud detailplaneeringuga kavandatud tehnovõrgule või -rajatisele. Seega on detailplaneeringu alusel Maasikmäe oja ehituskeeluvööndisse päikesepaneelide paigaldamine võimalik, kuid mitte veekaitsevööndisse.

Veeseaduse § 119 kohaselt on veekaitsevööndis ehitamine keelatud, välja arvatud juhul, kui see on kooskõlas veeseaduse § 118 lõikes 1 nimetatud eesmärgiga ning looduskaitseseaduses sätestatud ranna- ja kaldakaitse eesmärkidega. Samuti on keelatud pinnase kahjustamine ja muu tegevus, mis põhjustab veekogu ranna või kalda erosiooni või hajuheidet.

Planeeringuala asub keskmiselt kaitstud põhjaveega alal. Kavandatava tegevusega ei muudeta pinna- ja põhjaveerežiimi. Päikeseelektrijaam ei vaja detailplaneeringuga veehaaret ega reoveesüsteemi kavandamist. Päikeseelektrijaama kasutusel ei kaasne heiteid pinna- ja põhjavette. Sademevee loomulik imbumine pinnasesse on tagatud kogu planeeringuala ulatuses ja sademevee suublasse või pinnasesse juhtimist veeseaduse mõistes ei toimu. Ohtu sademevee reostumisele ei teki.

Päikeseelektrijaama rajamise ehitusperioodil kasutatakse masinaid, mille puhul on võimalikud masinate riketest põhjustatud lekked pinnasesse. Tegemist on vähetõenäolise ning lühiajalise mõjuga, mis taandub ehitustegevuse lõppemisel. Ehitamisel on kohustuslik kasutada nõuetele vastavaid seadmeid ja masinaid. Reostusoht tuleb likvideerida koheselt.

**Hinnang** – päikeseelektrijaama rajamise ja kasutamise mõju veekogule, pinna- ja põhjaveele puudub või on minimaalne.

## Taimkate ja loomastik

Olemasolevalt on alal haritav maa (põld), millele on juba suuremas osas päikeseelektrijaam rajatud. Kuna ala on olnud põllumajanduslikus kasutuses, siis ala ei paku taime- ja loomaliikidele väärtuslikke elupaiku.

Kui esialgu on päikeseelektrijaam rajatud ajutisena, siis detailplaneeringu elluviimine tähendab, et päikeseelektrijaam saab alal alaliseks ehitiseks ning päikeseelektri tootmine toimub pikaajaliselt. Ehituslikus mõttes on häiringuid taimkattele ja loomastikule minimaalsed, sest ehitamisega kaasnevad mõjud on juba varasema ehitamise näol tekkinud. Häiringud tekivad Asula kinnistu ettevalmistamisega paneelide paigaldamiseks.

Detailplaneeringuga kinnistutele kõrghaljastust ei planeerita ja päikeseelektrijaama ehitiste vaheline maa-ala on rohumaa. Sõltuvalt asukohast, eeldab päikeseelektrijaama rajamine haljastuse eemaldamist, reljeefi tasandamist ja maastiku korraldamist. Päikesepaneelide vaheline ala vajab hooldamist, mis seisneb paneelide vahelise ja aluse maa-ala niitmises. Paneelide all, kus valgust on vähem, väheneb taimetiku biomass ja liigirikkus. Samas ei ole see pöördumatu, sest päikeseelektrijaama rajamisega ei rikuta ega hävitata oluliselt mullastikku.

Päikeseelektrijaama ümbritsetakse taraga, mis piirab loomade liikumist. Eelkõige on takistatud suurimetajate liikumine.

Meetmed võimaliku negatiivse mõju vähendamiseks:

* Liigirikkuse vähenemist saab pidurdada vältides üldhävitava toimega herbitsiidide kasutamist päikeseelektrijaama alal.
* Pisiimetajate liikumise piiramise negatiivset mõju saab vähendada, valides piirdeaedade võrkude silma võimalikult suure.
* Põlluloomade ja –lindude elupaiku saab säilitada, kui päikesepaneelidega kaetud ala niidetakse harvem.

**Hinnang** – mõju taimestikule ja loomastikule eeldatavalt ei ületa keskkonnataluvust.

## Kaitstavad loodusobjektid ja Natura 2000 alad

Kaitstavad loodusobjektid on kaitsealad (sh kaitsealused pargid), hoiualad, kaitsealused liigid ja kivistised, püsielupaigad, kaitstavad looduse üksikobjektid ning kohaliku omavalitsuse tasandil kaitstavad loodusobjektid. Natura 2000 on üleeuroopaline kaitstavate alade võrgustik, mille eesmärk on tagada haruldaste või ohustatud lindude, loomade ja taimede ning nende elupaikade ja kasvukohtade kaitse või vajadusel taastada üleeuroopaliselt ohustatud liikide ja elupaikade soodne seisund.

Planeeringuala ei asu ei asu Natura 2000 alal ja samuti ei jää Natura 2000 võrgustiku alasid kavandatava tegevuse mõjupiirkonda, mistõttu ei ole Natura-eelhindamise läbiviimine vajalik.

Planeeringualal ei asu kaitstavaid loodusobjekte ja ala ei piirne vahetult kaitstavate loodusobjektidega. Lähim kaitstav loodusobjekt (Abja Lastekodu park, KLO1200148) asub planeeringualast ca 283 m kaugusel.

**Hinnang** – mõju kaitstavatele loodusobjektidele ja Natura 2000 võrgustiku aladele puudub.

## Heited – müra, vibratsioon, õhusaaste, jäätmed

Päikeseelektri tootmisega ei kaasne enamlevinumaid keskkonnahäiringuid nagu müra, vibratsioon, õhusaaste, tahked jäätmed.

Müra ja vibratsioon tekib ajutiselt päikeseelektrijaama rajamise käigus. Jäätmeid võib tekkida minimaalselt seadmete riketest, mida ei ole võimalik parandada. Ehitustegevuse lõppedes ja päikeseelektrijaama amortiseerumise järel selle kasutamisest kõrvaldamisel tekkivad jäätmed tuleb käidelda vastavalt nõuetele, eelistades sealjuures taaskasutust ja ringlussevõttu.

**Hinnang** - kavandatava tegevuse mõju keskkonnale puudub või on minimaalne.

## Ajaloolise, kultuurilise või arheoloogilise väärtusega maastikud ja kohad

Planeeringalal ei asu kultuurimälestisi ja ala ei asu kultuurimälestiste kaitsevööndis.

**Hinnang** - planeeringuala mõju ajaloolise, kultuurilise või arheoloogilise väärtusega maastikele ja kohtadele puudub.

## Inimese tervis ja vara

Päikeseelektri tootmisest tulenevalt on negatiivsete tervisemõjude esinemise tõenäosus väike. Levinumate häiringute (müra, suits, tolm ja lõhnareostsus) puudumisel puudub ka nende kumulatiivne mõju. Eeldatavalt mõjutatav elanikkond on väike, kuna planeeringuala asub hajaasustusega alal.

Planeeringualale lähimad elamud asuvad planeeringualast üle Abjamõisa tee 70-80 m kaugusel. Planeeringuga kaasneb maastikupildi visuaalne muutus, kus harjumispärane avatud vaatega põllumajandusmaa asendub ümbritsetud taraga ja paneelidega kaetud alaga. Visuaalne mõju on subjektiivne ja sõltub vaatlejast.

Olulist avariiohtu näha ei ole. Päikeseelektrijaama turvasüsteem koosneb üldjuhul kaamerate süsteemist ja perimeetri valvest (aiaga piiratud), vältimaks õnnetusjuhtumeid juhusliku sattumise tõttu ala territooriumile. Välistada ei saa pahatahtliku käitumist ja õnnetusi selle tagajärjel, kuid elektri- ja tuleohutuse tagamiseks tagab põhikaitsena ohutuse põhiisolatsioon ohtlike pingestatud osade ja pingealdiste juhtivate osade vahel ning kaitsekatete ja kaitseümbriste kasutamine. Rikkekaitsena tagab ohutuse toite automaatne väljalülitamine koos maandatud kaitse-potensiaaliühtlustussüsteemi väljaehitamisega.

**Hinnang –** kavandatava tegevuse oluline mõju inimese tervisele ja varale puudub.

## Hinnang KSH algatamise vajalikkuse kohta

Detailplaneeringu elluviimisega kaasnevateks asjakohasteks mõjudeks on maastikupildi visuaalne muutus ja väärtusliku põllumajandusmaa hõivamine.

Tulenevalt käesolevast eelhinnangust, ei ole detailplaneeringu algatamisel KSH algatamine tingimata vajalik järgnevatel põhjustel:

* tegemist ei ole olulise keskkonnamõjuga tegevusega KeHJS § 6 lõike 1 mõistes;
* ei kavandata detailplaneeringut, mis omab eeldatavalt olulist keskkonnamõju kaitstavatele loodusobjektidele või Natura 2000 võrgustiku aladele;
* ei kavandata detailplaneeringut olulise ruumilise mõjuga ehitise ehitamiseks;
* puudub piiriülene ja kumulatiivne mõju, võimalike mõjude ruumiline ulatus on väike;
* puuduvad olulised mõjutused kultuuripärandile;
* puudub arvestatav oht inimese tervisele ja varale;
* maakasutuse otstarbe muutmisega tootmismaaks ja päikeseelektrijaama rajamisega ei kaasne pöördumatuid muutusi, mis välistaksid antud ala kasutamise endisel otstarbel või võimalikel muudel otstarvetel;
* ümbruses asuvad maa-alad pakuvad liikidele alternatiivseid elupaiku ja liikumisteid;
* Kavandatava tegevusega ei kaasne levinumaid keskkonnahäiringuid, nagu müra, vibratsioon, tolm, lõhnareostus, jäätmed ja reovesi.

# Asjaomaste asutuste seisukohad

Käesoleva eelhinnangu alusel tehtud otsuse eelnõu tuleb saata seisukoha võtmiseks Keskkonnaametile, Transpordiametile, Põllumajandus- ja Toiduametile ja Päästeametile. Asutuste seisukohad kajastatakse ja analüüsitakse Teearu detailplaneeringu keskkonnamõju strateegilise hindamise algatamise või algatamata jätmise otsuses.

# Kokkuvõte

Mulgi vallas Põlde külas Teearu päikesepaneel 1, Teearu päikesepaneel 2, Teearu päikesepaneel 3, Kõrgemäe-Urmase, Laaneserva ja Asula kinnistute detailplaneeringu KSH eelhinnangu eesmärk oli jõuda selgusele, kas kavandatava tegevusega võib eeldatavalt kaasneda oluline ebasoodne mõju keskkonnale ehk kas eeldatavalt võib ilmneda mõjusid, mis välistavad maakasutuse otstarbe muutmise lubatavuse ja võimaluse päikeseelektrijaama rajamise ehitusõiguse määramiseks.

KSH eelhinnang näitas, et kavandatav detailplaneering ei too kaasa olulist keskkonnamõju, ei sea ohtu inimese tervist ja heaolu, kultuuripärandit või vara. Asjakohasteks mõjutusteks maastikupildi visuaalne muutus ja väärtusliku põllumajandusmaa hõivamine. Päikeseelektrijaama ehitamisega kaasnevad võimalikud keskkonnahäiringud (nt müra ja vibratsioon) on juba tekkinud ja täiendavate ehituse käigus tekkivate ehitustööde mõju on lühiajaline ja ilmneb vaid ehitusajal.

Käesolevat KSH eelhinnangut aluseks võttes ei ole KSH algatamine ei ole põhjendatud. KSH algatamise lõpliku otsuse langetab Mulgi Vallavolikogu.